陳蕾早前因邀負面新聞不絕的Nathan(魏念恩)任紅館個唱嘉賓惹熱議,她的言論亦令不少網民不滿,她之後透過社交平台撰長文回應事件及道歉,經休息及沉澱後,她再次投入工作,繼早前出席香港電影金像獎後,今天(21日)到觀塘出席活動,與近百位粉絲打機。
陳蕾直言紅館騷前有偷偷打機放鬆,但騷後沒有再打機,因為她怕生疏,所以活動前一晚由晚上9時打到凌晨4時,弄至瞓捩頸,她說:「既然安排我嚟打機,就係睇中我喺電競實力,所以要做足準備,好榮幸可以同打機掛鉤,亦好開心可以同粉絲一齊打機。」
她打機時笑容滿面,問是否已重拾心情,把早前是非拋諸腦後?她說:「其實打機好開心,令人好放鬆,我會打機、創作同睇書嚟忘記唔開心嘅嘢,適當時候以各種娛樂令自己放鬆都幾重要。」
陳蕾表示騷後去了10天日本旅行,現已投入創作工作寫新歌,現階段心情平靜,每日都安排很多學習、娛樂及創作的事,她說:「有朋友介紹我用一個學習外語應用程式,𠵱家會上網學日文及英文,準備將來旅行之用,6月會放長假去旅行,仲未決定去邊個地方,想到外地為寫歌攞靈感。」